SPRÁVA KOMISIE RADE A EURÓPSKEMU PARLAMENTU o pokroku Albánska v oblasti boja proti korupcii a organizovanému zločinu a reformy súdnictva /* COM/2014/0331 final */





SPRÁVA KOMISIE RADE A EURÓPSKEMU PARLAMENTU o pokroku Albánska v oblasti boja proti korupcii a organizovanému zločinu a reformy súdnictva 1. Úvod Táto správa je reakciou na závery Rady zo 17. decembra 2013, v ktorých sa uvádza: „Rada na základe správy, ktorú predložila Komisia, posúdi napredovanie vo vykonávaní reformných stratégií v oblasti boja proti korupcii a súdnictva a príslušných novo prijatých právnych predpisov, ako aj pokračujúci trend proaktívneho vyšetrovania a stíhania, a to aj pokiaľ ide o oblasť organizovaného zločinu. Na základe tejto správy a skutočnosti, že Albánsko nadväzuje na povzbudivý pokrok, ktorý doteraz dosiahlo, Rada očakáva rozhodnutie o udelení štatútu kandidátskej krajiny Albánsku v júni 2014, ktoré musí schváliť Európska rada.“ V súlade s požiadavkou Rady je táto správa zameraná na boj proti korupcii a organizovanému zločinu a reforme súdnictva a upozorňuje na niektoré ďalšie kľúčové udalosti v oblastiach, ktoré majú význam z hľadiska integrácie Albánska do EÚ. Vzťahuje sa na časové obdobie od uverejnenia poslednej správy o pokroku[1] a opiera sa o informácie, ktoré zozbierala a analyzovala Komisia, vrátane informácií, ktoré poskytla samotná krajina, ako aj o partnerské hodnotenie a pravidelné kontakty s členskými štátmi a medzinárodnými organizáciami. Počas obdobia, na ktoré sa táto správa vzťahuje, preukázala albánska vláda konkrétne opatrenia a prejavila trvalú politickú vôľu v oblasti reformy týkajúcej sa EÚ, ktorá zahŕňa širokú škálu problémov. V novembri vláda a opozícia spojili svoje sily, aby prijali uznesenie o integrácii do EÚ. Od tej doby obe strany naďalej podporujú integráciu do EÚ, hoci ďalšie upevňovanie konsenzu poznačila čoraz väčšia konfrontácia medzi vládou a opozíciou, ktorá okrem iného z niektorých parlamentných výborov stiahla svoje kľúčové hlasy. V novembri sa začal viesť dialóg na vysokej úrovni o kľúčových prioritách s cieľom podporiť proces integrácie Albánska do EÚ, pričom hlavná pozornosť bola venovaná hlavným prioritám reforiem. Na druhom stretnutí v rámci dialógu na vysokej úrovni začiatkom marca predstavilo Albánsko plán, v ktorom opísalo svoje strednodobé úsilie pri plnení hlavných priorít s cieľom začať rokovania o pristúpení. Na tomto stretnutí prejavila vláda aj opozícia konštruktívny záväzok k reforme týkajúcej sa EÚ. 2. Najnovší vývoj Nový zákon o verejnej službe nadobudol platnosť 26. februára 2014 a sekundárna právna úprava v tejto oblasti bola prijatá včas vzhľadom na nadobudnutie jeho účinnosti 1. apríla. Ide o dôležitý krok smerom k vyššej profesionalite a zohľadňovaniu zásluh a k boju proti politizácii, neefektívnosti a korupcii v celom spektre orgánov verejného sektora. Je veľmi dôležité sledovať jeho vykonávanie. Od októbra sa problémy s prepúšťaním a znižovaním počtu pracovných miest hlavne v dôsledku disciplinárnych opatrení a reštrukturalizácie vo verejných inštitúciách podpísali pod politické napätie. V tejto súvislosti vláda od marca do júla pozastavila všetky nábory nových pracovníkov, aby mohol zákon o verejnej službe plne fungovať, čím sa snažila zabezpečiť spoľahlivý a transparentný proces náboru pracovníkov. Kľúčové je plné dodržiavanie uplatniteľných právnych predpisov a rešpektovanie súdnych rozhodnutí. Parlament prijal opatrenia na posilnenie svojej kontrolnej úlohy nad nezávislými inštitúciami. Napriek tomu sa objavili kontroverzné prípady v súvislosti s postupmi zriaďovania, menovania a činnosti viacerých nezávislých inštitúcií a orgánov, podliehajúcich kontrole zo strany parlamentu. Je nevyhnutné, aby sa príslušné právne predpisy plne realizovali a zvýšila sa profesionalita týchto inštitúcií. Postup voľby vedúcich pracovníkov a výborov týchto inštitúcií jednoduchou väčšinou hlasov v parlamente je naďalej dôvodom na obavy, pretože tu existuje riziko ovplyvňovania ich nezávislosti. Na rozdiel od právnych predpisov týkajúcich sa Vysokého inšpektorátu pre majetkové priznania a konflikt záujmov by v prípade nových navrhovaných právnych predpisov mala existovať výhoda, že budú preskúmateľné medzinárodnými odborníkmi. Albánska vláda požiadala o partnerské preskúmanie s cieľom posúdiť činnosť, štruktúru a kapacity nezávislých inštitúcií v záujme posilnenia ich fungovania a nezávislosti. Vláda sa ďalej usiluje presadzovať hospodárske reformy a posilniť správu hospodárskych záležitostí s cieľom opätovne naštartovať rast a zvýšiť konkurencieschopnosť. Bola zriadená Národná hospodárska rada na čele s predsedom vlády a s účasťou podnikateľskej sféry s cieľom poskytnúť usmernenia a zabezpečiť súdržnosť v oblasti hospodárskych reforiem. Makroekonomickú stabilitu naďalej upevňuje zdravá menová politika a inflácia zostáva na nízkej úrovni. Veľmi potrebnú fiškálnu konsolidáciu uľahčí dohoda o pôžičke, ktorá bola uzavretá s Medzinárodným menovým fondom (MMF). Táto dohoda umožní vyrovnanie veľkých nedoplatkov nahromadených počas troch rokov a podporí zásadné reformy týkajúce sa riadenia verejných financií, daní, dôchodkového systému a energetiky. Reformy už viedli k zvýšeniu príjmov z daní a ciel a došlo k urýchleniu vyšetrovania systémov daňových únikov a podvodov s daňou z pridanej hodnoty (DPH). V hospodárskom a fiškálnom programe na obdobie rokov 2014 – 2016 sa stanovuje rámec podpory rastu a makroekonomickej stability a potrebné štrukturálne reformy v niektorých kľúčových oblastiach vrátane posilnenia právneho štátu, zlepšenia podnikateľského a investičného prostredia a riešenia problémov na trhu práce. Pokiaľ ide o krízu na Ukrajine a zosúladenie s SZBP, Albánsko dosiahlo súlad so všetkými vyhláseniami a postojmi EÚ. 3. Protikorupčná politika Od októbra pokračovali albánske orgány v upevňovaní právneho a inštitucionálneho rámca boja proti korupcii. V novembri bol vymenovaný národný koordinátor pre boj proti korupcii, ktorý koordinuje činnosť štátnych orgánov a nezávislých inštitúcií na centrálnej aj miestnej úrovni. Na podporu tohto procesu bola na všetkých hlavných ministerstvách a nezávislých inštitúciách vytvorená sieť kontaktných miest boja proti korupcii. Mandát kontaktných miest zahŕňa podávanie správ národnému koordinátorovi pre boj proti korupcii, poskytovanie usmernení príslušným úradníkom a monitorovanie vykonávania protikorupčnej stratégie v príslušných inštitúciách a na ministerstvách. V apríli dokončil národný koordinátor pre boj proti korupcii národnú protikorupčnú stratégiu, o ktorej sa vo veľkej miere diskutovalo s občianskou spoločnosťou a súkromným sektorom a ktorú je ešte stále potrebné prijať. Je nevyhnutné, aby na ňu nadviazali komplexné akčné plány. Na základe zmien trestného poriadku prijatých v marci sa právomoci v oblasti korupčných trestných činov páchaných vysokými štátnymi úradníkmi previedli do pôsobnosti špeciálnej prokuratúry a špeciálneho súdu pre závažné trestné činy. Aktívna a pasívna korupcia sudcov, prokurátorov, súdnych úradníkov, vysokých štátnych úradníkov a miestnych volených zástupcov v súčasnosti patrí do pôsobnosti uvedeného špeciálneho súdu pre závažné trestné činy, aby sa pozornosť zamerala na korupciu na vysokej úrovni. Vymedzenie „vysokých úradníkov“ a „miestnych volených úradníkov“ ešte len musí byť do právnych predpisov zahrnuté. V marci bolo legalizované zhabanie alebo konfiškácia nezákonných prostriedkov, ktoré pochádzajú z trestných činov korupcie. V máji bol navrhnutý nový zákon o prístupe k informáciám, ktorým sa zavádzajú administratívne sankcie, ako aj postupy posudzovania sťažností adresovaných Komisii pre práva na informácie a ochranu osobných údajov. Právne predpisy týkajúce sa majetkového priznania a konfliktu záujmov, ktoré boli zmenené v apríli 2014, sú v súčasnosti v procese formálneho prijímania. Na základe revidovaného zákona o konflikte záujmov sa zákaz uzatvárania zmluvných vzťahov s verejnými orgánmi vzťahuje aj na sudcov a prokurátorov prvého aj odvolacieho stupňa. Navyše sa za trestný čin začalo považovať predloženie nepravdivých informácií, čo svedčí o skutočnej ochote riešiť problém konfliktu záujmov. Podľa zákona o majetkovom priznaní musia mať verejní činitelia aktíva presahujúce 1,5 milióna ALL (približne 10 700 EUR) uložené v banke. Pokiaľ ide o spoluprácu medzi orgánmi presadzovania práva pre boj proti korupcii aj organizovanému zločinu, v decembri bolo medzi generálnym prokurátorom, ministerstvom vnútra a štátnou spravodajskou službou podpísané memorandum o porozumení s cieľom vytvoriť spoločnú platformu na posilnenie proaktívnych vyšetrovaní. Celkovo treba posilniť spoluprácu medzi orgánmi presadzovania práva vrátane systému bezpečnej výmeny informácii s cieľom zvýšiť efektívnosť vyšetrovaní. V apríli sa počet prokurátorov v oblasti boja proti korupcii na krajských prokuratúrach zvýšil z 22 na 33. Pokiaľ ide o dosiahnuté výsledky, počet prípadov korupcie, ktoré štátna polícia postúpila na stíhanie sa v období od októbra 2013 do marca 2014 v porovnaní s rovnakým obdobím v minulom roku zvýšil o 16 %. Počet rozsudkov na okresných súdoch sa za rovnaké obdobie znížil o 8 %, zatiaľ čo počet rozsudkov na odvolacích súdoch sa zvýšil o 81 %. V rámci súdneho systému prebieha päť vyšetrovaní prípadov korupcie a v súdnom systéme bol na úrovni odvolacieho súdu vynesený jeden odsudzujúci rozsudok. Pokiaľ ide o vysokých štátnych a miestne volených úradníkov, pred súdom prebieha päť prípadov týkajúcich sa 25 obžalovaných, pričom dva prípady v súvislosti so zneužitím úradu a ďalšími súvisiacimi obvineniami sú v štádiu vyšetrovania. Celkovo je počet vyšetrovaní a odsudzujúcich rozsudkov stále nízky, najmä pokiaľ ide o prípady korupcie na vysokej úrovni. Veľa vyšetrovaní trestných činov korupcie sa nekončí vynesením konečného rozsudku, čo svedčí o potrebe posilniť nezávislosť, efektívnosť a zodpovednosť súdnictva a potrebe zvýšiť kapacity polície a trestných stíhaní. S cieľom vyriešiť nedostatky v rámci efektívnosti vyšetrovania a medziagentúrnej spolupráce sa v máji začali organizovať každomesačné stretnutia, ktorým predsedá generálny prokurátor a generálny riaditeľ polície. Množstvo prekážok, ako sú ustanovenia týkajúce sa odpočúvania a dohľadu, vyšetrovacích lehôt a prípustnosti dôkazov pred súdom, nebolo doposiaľ odstránených, pričom vo všeobecnosti majú vyšetrovania aj naďalej reaktívny charakter. Je potrebné posilniť vyšetrovacie kapacity orgánov presadzovania práva vrátane vyšetrovaní finančnej a hospodárskej trestnej činnosti. Existujúci právny rámec musí zahŕňať právne predpisy, ktoré umožnia štátnej polícii získavať informácie na účely vyšetrovania od verejných inštitúcií a súkromných subjektov, ktoré poskytujú verejné služby, pričom v prípade ich nedodržiavania musí byť možné uloženie odstrašujúcich sankcií. Albánsko sa tiež vyzýva, aby zahrnulo trestný čin neoprávneného obohatenia, čo bude považované za pozitívny signál. Je potrebné vyvinúť ďalšie úsilie, pokiaľ ide o mechanizmy sankcií v prípade nedodržania medziinštitucionálnych memoránd o porozumení. Vysoký inšpektorát pre majetkové priznania a konflikt záujmov podnikol v prvom štvrťroku roku 2014 kroky na zlepšenie svojej práce. Pokiaľ ide o utajované majetkové aktíva, oznámil prokuratúre prípady troch sudcov, jedného prokurátora, jedného veľvyslanca a dvoch inšpektorov. Vo všeobecnosti by Vysoký inšpektorát pre majetkové priznania a konflikt záujmov aj vnútorné kontrolné orgány mali postupovať proaktívnejšie pri plnení svojich povinností, pričom by sa mali zamerať na majetok, ktorého pôvod nie je dostatočne preukázaný, a to prostredníctvom dôkladnejšieho hodnotenia rizík a porovnania vlastných údajov s dostupnými majetkovými priznaniami a vyhláseniami o konflikte záujmov. V tejto súvislosti má zásadný význam sprístupnenie majetkových priznaní orgánom na presadzovanie práva a vyšetrovacím orgánom. Zverejnením majetkových priznaní, ako sa stanovuje v pláne kľúčových priorít, by sa zvýšila zodpovednosť a úsilie odhaliť majetok, ktorého pôvod nie je dostatočne preukázaný. Vo všeobecnosti existuje trvalá politická vôľa konať rozhodne v súvislosti s prevenciou korupcie a boja proti nej. Zavedené štrukturálne reformy poukazujú na všeobecný prístup, ktorý zahŕňa širokú škálu inštitúcií. Rozsiahly konzultačný proces na účely vysvetlenia protikorupčnej stratégie svedčí o tom, že vláda sa usiluje o zahrnutie rozsiahleho spektra zúčastnených strán. Agentúry začali navzájom spolupracovať s cieľom zlepšiť proaktívne vyšetrovania, systematickú analýzu rizík a prekonať prekážky v záujme zvýšenia efektívnosti vyšetrovaní. V záujme dosiahnutia ďalšieho zásadného pokroku v rámci svojich integračných snáh do EÚ sa Albánsko bude musieť zamerať na presadzovanie právnych predpisov týkajúcich sa majetkových priznaní a konfliktov záujmov, zvýšenie počtu proaktívnych vyšetrovaní a zavedenie ďalších opatrení na zvýšenie účinnosti vyšetrovaní, aby tak mohlo aj naďalej ťažiť zo svojho počiatočného úsilia s cieľom dosiahnuť spoľahlivé výsledky pri vyšetrovaniach, trestných stíhaniach a konečných odsúdeniach v korupčných prípadoch. V rámci boja proti korupcii zohrá zásadnú úlohu aj uvažovaná dôkladná reforma súdnictva. 4. Boj proti organizovanému zločinu Od októbra sa v štátnej polícii a na prokuratúre zaviedlo niekoľko organizačných zmien a na prijatie sa pripravujú kľúčové právne predpisy týkajúce sa oblasti policajnej organizácie a výcviku a kontroly strelných zbraní. V marci sa začalo s náborom nových pracovníkov štátnej polície na základe otvoreného výberového konania. Napriek zložitej rozpočtovej situácii sa finančné prostriedky vyčlenené na mzdy policajtov v roku 2014 zvýšili o 10 %. Od septembra bolo z disciplinárnych dôvodov prepustených 39 policajných úradníkov. Pokiaľ ide o terorizmus financovaný prostredníctvom organizovaného zločinu, v rámci štátnej polície bola zriadená nová protiteroristická jednotka. Polícia v krajine zorganizovala úspešné operácie v oblasti boja proti narkotikám, obchodovaniu s ľuďmi, praniu špinavých peňazí a v oblasti zhabania výbušnín a podieľala sa na podobných operáciách v zahraničí. V oblasti medzinárodnej policajnej a justičnej spolupráce bol v januári ratifikovaný Štvrtý dodatkový protokol k Európskemu dohovoru o vydávaní. Od októbra 2013 do konca apríla 2014 navštívilo Albánsko celkom 25 vyšetrovacích komisií z členských štátov EÚ. V rovnakom období bolo do Albánska z členských štátov EÚ vydaných 34 osôb, zatiaľ čo albánske orgány vydali do členských štátov EÚ 49 osôb. Štátna polícia podpísala s odborom verejnej bezpečnosti talianskeho ministerstva vnútra operačný protokol. Albánsko spolu s Talianskom a Gréckom pracuje na zriadení spoločného policajného centra spolupráce v meste Saranda s cieľom kontrolovať cezhraničné nezákonné aktivity. Pravidelne sa konajú stretnutia so styčnými dôstojníkmi partnerských krajín na účely výmeny informácií o vyšetrovaní majetku pochádzajúceho z trestnej činnosti. Albánsko 20. marca ratifikovalo dohodu o operačnej spolupráci s Europolom, ktorá bola podpísaná v decembri minulého roka. Výmenu informácií umožňuje albánsky styčný dôstojník v Europole. Počas sledovaného obdobia sa Albánsko zúčastnilo na medzinárodnej policajnej operácii s podporou Europolu, ktorá bola zameraná na odhalenie odcudzených a obchodovaných vozidiel. Operácia viedla k stíhaniu 24 páchateľov. Príslušné orgány by mali aktívnejšie využívať všetky dostupné nástroje medzinárodnej spolupráce a zvýšiť nasadenie spoločných vyšetrovacích tímov. Mali by sa posilniť kapacity na používanie špeciálnych vyšetrovacích metód, pokiaľ ide o právny a procesný rámec. Pokiaľ ide o boj proti obchodovaniu s ľuďmi, Úrad národného koordinátora pre boj proti nezákonnému obchodovaniu obnovil národný referenčný mechanizmus, pričom zintenzívnil činnosti v oblasti prevencie a zvyšovania informovanosti, a dokončuje novú národnú stratégiu a akčný plán na roky 2014 – 2016. Zriadili sa tri mobilné jednotky v Tirane, Vlore a Elbasane, čo viedlo k lepšej identifikácii obetí a potenciálnych obetí. Stretnutia regionálnej polície so špeciálnou prokuratúrou pre stíhanie závažných trestných činov sa konajú každý mesiac. S cieľom riešiť problém nútenej práce a vnútroštátneho nezákonného obchodovania začal inšpektorát práce v spolupráci s tiranskou políciou kontrolovať nočné kluby. V marci začala fungovať špeciálna linka pre obete obchodovania s ľuďmi, ktoré majú od novembra 2013 nárok na právnu pomoc, a to s 30 % zľavou za nimi poskytnuté právne poradenstvo. Mala by sa venovať náležitá pozornosť vykonávaniu najnovších zmien trestného zákonníka v súvislosti s obchodovaním s ľuďmi, pričom by sa mali posilniť štruktúry zodpovedné za toto vykonávanie a zintenzívniť vyšetrovanie prípadov vnútroštátneho obchodovania s ľuďmi. Počet odsúdených za obchodovanie s ľuďmi je stále nízky. Je potrebné posilniť kapacity na hodnotenie hrozieb a rizika, ktoré identifikujú obete obchodovania, s cieľom proaktívneho riešenia tohto fenoménu. Pokiaľ ide o boj proti praniu špinavých peňazí, v období od októbra 2013 do polovice apríla 2014 došlo v porovnaní so predchádzajúcim rovnako dlhým obdobím k miernemu zvýšeniu počtu trestných činov prania špinavých peňazí, ktoré polícia postúpila prokuratúre, pričom počet páchateľov bol takmer rovnaký. Aj napriek tomu však počet odsúdených za pranie špinavých peňazí zostáva nízky. Od októbra 2013 do konca marca postúpila štátna polícia špeciálnej prokuratúre pre stíhanie závažných trestných činov 45 prípadov na účely začatia vyšetrovania pôvodu majetku pochádzajúceho z trestnej činnosti, čo predstavuje mierny nárast v porovnaní s podobným obdobím v minulom roku. Finančné vyšetrovania je potrebné uplatňovať systematicky a mali by sa zvýšiť kapacity, aby ich bolo možné viesť efektívne, čo by malo viesť ku konfiškácii väčšieho množstva majetku pochádzajúceho z trestnej činnosti. Pokiaľ ide o hospodársku trestnú činnosť, najväčšia policajná operácia, ktorá prebiehala v období od októbra do decembra 2013, bola namierená proti nelegálnym zariadeniam hazardných hier a jej výsledkom bolo vyšetrovanie 720 trestných činov v oblasti hospodárskej trestnej činnosti a zabavenie významného množstva vybavenia na hazardné hry v celkovej hodnote 8,5 milióna EUR. Je potrebné systematicky využívať zhabania a konfiškácie majetku. Kapacita Centra medziinštitucionálnych námorných operácií na monitorovanie prevádzkových aspektov boja proti organizovanej trestnej činnosti sa zvýšila vďaka modernizácii 7 pobrežných radarov, ktoré sledujú všetky vnútroštátne teritoriálne vody. Systém celkového riadenia informácií, online databáza na výmenu informácií orgánov presadzovania práva, je v plnej prevádzke. Usporiadali sa spoločné školenia servisných pracovníkov zamerané na prevádzkové zručnosti. Osobitnú pozornosť je potrebné venovať analýze rizík v súvislosti s vypršaním platnosti moratória na člny. Pokiaľ ide o boj proti drogám, vykonáva sa národný plán boja proti pestovaniu drog. Od októbra 2013 do konca marca 2014 bolo v porovnaní s rovnakým obdobím v minulom roku zhabané väčšie množstvo marihuany (18,8 t v porovnaní s 13,6 t) a kokaínu (14,5 kg v porovnaní s 1,7 kg) a menšie množstvo heroínu (25,6 kg v porovnaní s 44,8 kg). Zhabané drogy sa v marci, apríli a máji verejne zničili. Celkovo malo viac operácií v rovnakom období za následok vyšší počet prípadov trestného stíhania týkajúcich sa obchodovania s drogami. Vyšetrovania drogových prípadov musia byť systematicky sprevádzané finančnými vyšetrovaniami. Na prerušenie trás, ktoré sa využívajú na obchodovanie s drogami, sú potrebné častejšie systematické kontroly námornej hranice. Medzinárodná spolupráca s Talianskom, Gréckom, Nemeckom, Belgickom, USA a Kosovom[2] viedla v tomto období k zatknutiu 51 podozrivých z medzinárodného obchodu s drogami v porovnaní s 31 zatknutými za zodpovedajúce obdobie v minulom roku. Je potrebné zintenzívniť boj proti sieťam obchodovania s drogami prostredníctvom ďalšej medzinárodnej spolupráce a špeciálnych vyšetrovacích metód, ktoré sú založené na posúdení hrozieb a ktoré sprevádza finančné vyšetrovanie. Je potrebné posilniť konkrétne opatrenia na zničenie polí, kde sa pestujú omamné látky. Do národného plánu boja proti pestovaniu drog je potrebné zahrnúť merateľné ukazovatele výkonnosti a očakávané výstupy. Vo všeobecnosti boli vykonané zmeny a kľúčové právne predpisy v oblasti policajnej organizácie a výcviku a oblasti kontroly strelných zbraní sú pripravené na prijatie. Medzinárodná policajná a justičná spolupráca sa prehĺbila prostredníctvom vykonávania dohôd o vydávaní. Národný referenčný mechanizmus boja proti obchodovaniu s ľuďmi bol znovu oživený prostredníctvom zvýšenej spolupráce orgánov presadzovania práva. Vyšetrovanie prinieslo niekoľko pozitívnych výsledkov v boji proti drogám, obchodovaniu s ľuďmi a praniu špinavých peňazí. Je potrebné zintenzívniť boj proti pestovaniu drog. Na ďalší pokrok v rámci integrácie do EÚ bude Albánsko musieť ďalej rozvíjať svoje úsilie v boji proti organizovanej trestnej činnosti zvýšením medziagentúrnej spolupráce, efektivity proaktívnych vyšetrovaní a systematického používania finančných vyšetrovaní, posilnením medzinárodnej a regionálnej spolupráce vrátane spolupráce s Europolom a zintenzívnením svojho úsilia v boji proti všetkým druhom organizovaného zločinu. 5. Reforma súdneho systému V januári boli oznámené opatrenia na reformu súdnictva s cieľom zvýšiť účinnosť súdneho systému. Albánsko požiadalo o spoluprácu Benátsku komisiu a vypracovalo plán pre päť kľúčových priorít vrátane reformy súdneho systému. Začalo s prípravou stratégie na obdobie rokov 2014 – 2020. Vo februári bola v rámci ministerstva spravodlivosti zriadená poradná pracovná skupina pre reformu súdneho systému. V marci požiadalo Albánsko Benátsku komisiu, aby posúdila dva súbory zmien občianskeho a trestného poriadku. Jeden súbor zmien umožňuje sudcom ukladať pokuty právnikom, ktorí sa opakovane nezúčastnia občianskoprávnych a trestnoprávnych súdnych konaní, zatiaľ čo v druhom súbore sa vymedzujú typy odvolaní, ktoré možno podať na Najvyšší súd. Cieľom týchto zmien je znížiť zaťaženie súdov a zvýšiť ich efektívnosť. Predpokladá sa, že pomoc Benátskej komisie sa postupne rozšíri na širokú škálu oblastí. V súlade so zmenenými ustanoveniami Občianskeho súdneho poriadku sa väčšina občianskoprávnych prípadov na Najvyššom súde posudzuje senátmi, ktoré sa skladajú z troch sudcov. Na zefektívnenie fungovania Najvyššieho súdu sú potrebné ďalšie opatrenia. Patrí medzi ne harmonizácia a uverejňovanie judikatúry, zmeny trestného poriadku týkajúce sa postupov uplatňovaných na Najvyššom súde v súvislosti so zložením senátov na preskúmanie trestných vecí, prijatie ustanovení zameraných na zníženie počtu odvolaní, dokončenie prebiehajúcej vnútornej reorganizácie Najvyššieho súdu, ako aj obsadenie troch zostávajúcich voľných miest na tomto súde. Nedávne prvé uverejnenie komplexného zoznamu sudcov s uvedením ich funkčného zaradenia predstavuje krok smerom k vyššej transparentnosti systému menovania, povyšovania a presunu sudcov. Hodnotenie sudcov sa musí vykonať za obdobie rokov 2007 – 2009 a nasledujúce roky. Sú potrebné ďalšie opatrenia, aby sa zabezpečilo, že postupy v rámci Vysokej súdnej rady pre menovanie, povyšovanie a presun sudcov budú založené výhradne na zásluhách žiadateľov a ďalších objektívnych kritériách. Jednotný elektronický systém správy prípadov ICMIS, ktorý zabezpečuje náhodné a transparentné prideľovanie prípadov sudcom a slúži na monitorovanie nevybavených prípadov, sa zatiaľ nepoužíva na všetkých súdoch. To je osobitne dôležité najmä v súvislosti s krajským súdom v Tirane, špeciálnym súdom pre závažné trestné činy, špeciálnym odvolacím súdom pre závažné trestné činy a novozriadenými správnymi súdmi, na ktorých tento systém stále nefunguje. Súdne rozhodnutia by mali byť dostupné každému, kto pracuje v oblasti práva, ako aj širokej verejnosti. Rozhodnutia by sa mali uverejniť v databáze, v ktorej sa dá vyhľadávať, spolu s ich príslušným odôvodnením, a to v primeranej lehote, ako aj v súlade s odporúčaniami Komisie pre ochranu údajov. Zmenami trestného poriadku týkajúcimi sa trestných činov korupcie štátnych úradníkov na vysokej úrovni (pozri oddiel 3 tejto správy – Protikorupčná politika) sa zavádzajú postupy upravujúce zrušenie ich imunity. V prípade bežných sudcov sa na účely osobnej a domovej prehliadky, ako aj akejkoľvek formy odňatia slobody, vyžaduje povolenie Vysokej súdnej rady na základe žiadosti prokurátora. V prípade sudcov Najvyššieho súdu a Ústavného súdu musí zrušenie imunity na základe žiadosti Generálneho prokurátora schváliť Najvyšší súd. Na rozdiel od bežných sudcov a prokurátorov zostávajú členovia Najvyššieho súdu a Ústavného súdu v prípade trestných činov korupcie pod jurisdikciou Najvyššieho súdu. Vysokej súdnej rade a Generálnemu prokurátorovi boli zaslané informácie o šiestich prípadoch podozrenia na korupciu v súdnictve. V októbri 2013 začal minister spravodlivosti disciplinárne konania proti 19 sudcom, ktoré boli postúpené Vysokej súdnej rade na preskúmanie. K dnešnému dňu sa Vysoká súdna rada zaoberala piatimi z týchto prípadov, pričom jedného sudcu prepustila, druhého sudcu presunula na súd nižšej úrovne na dva roky a v prípade 3 sudcov vydala varovanie pred prepustením. V jednom prípade Vysoká súdna rada v decembri 2013 sudcovi pozastavila výkon jeho funkcie až do konečného rozhodnutia. Minister spravodlivosti začal konanie proti dvom prokurátorom. Je potrebné posilniť disciplinárny systém, prehodnotiť úlohu ministra spravodlivosti v disciplinárnom konaní, ako aj v rámci Vysokej súdnej rady, účinne vykonávať nové predpisy týkajúce sa imunity sudcov a zaznamenať výsledky sankcií. Pokiaľ ide o efektívnosť, k novembru 2013 sa podarilo zriadiť všetkých šesť správnych súdov, správny odvolací súd a správne kolégium Najvyššieho súdu. Sudcovia týchto súdov, ktorí sa okrem iného zaoberajú prípadmi postúpenými z iných súdov, boli menovaní na základe preskúmania kandidátov. Je potrebné obsadiť zvyšných deväť voľných miest na piatich správnych súdoch mimo Tirany a obsadiť aj pozície súdnych úradníkov a ukončiť sťahovanie do nových súdnych priestorov. V nadväznosti na rozhodnutie Ústavného súdu z marca 2014, ktorým bol zákon o organizácii a práci súdov z apríla 2013 vyhlásený za protiústavný, je nutné vyplniť túto právnu medzeru a prijať ustanovenia, ktorými sa bude regulovať práca súdov a ich zamestnancov. Podľa tohto rozhodnutia bola v parlamente na schválenie tohto zákona v roku 2013 potrebná kvalifikovaná, a teda nielen jednoduchá väčšina. Pokiaľ ide o prístup k spravodlivosti, mali by sa realizovať ustanovenia, ktorými sa mení zákon z roku 2008 o právnej pomoci, pokiaľ ide o oslobodenie určitých kategórií občanov od súdnych poplatkov a zriaďovanie úradov miestnej právnej pomoci (právne kliniky). Vo všeobecnosti možno konštatovať, že Albánsko preukázalo svoju oddanosť reforme súdnictva, a to najmä v rámci spolupráce s Benátskou komisiou, s cieľom zlepšiť nezávislosť, zodpovednosť a profesionalitu systému. Vynaložilo úsilie na zníženie počtu nevybavených prípadov a pracovného zaťaženia súdov všeobecne a na zvýšenie transparentnosti v rámci súdnictva. Prijalo opatrenia na podporu zodpovednosti sudcov a prokurátorov prostredníctvom zavedenia postupov, ktorými sa upravuje zrušenie ich imunity. V nadväznosti na disciplinárne konania bolo prijatých množstvo sankcií. Na ďalší zásadný pokrok pri svojej integrácii do EÚ bude musieť Albánsko dôsledne pokračovať v reforme súdnictva prostredníctvom pokračujúcej spolupráce s Benátskou komisiou, prijímania ďalších významných opatrení v súlade s plánom reformy súdneho systému, ako aj zodpovedajúceho vykonávania prijatých opatrení. 6. Záver Albánsko pokračuje vo vykonávaní a konsolidácii svojich reformných opatrení v súvislosti s EÚ, najmä opatrení, ktoré sa týkajú statusu kandidátskej krajiny. Prejavuje trvalú politickú vôľu rozhodne konať v oblasti prevencie a boja proti korupcii a štrukturálne reformy svedčia o komplexnom prístupe, ktorý zahŕňa široké spektrum inštitúcií. V rámci boja proti organizovanému zločinu boli zavedené dôležité legislatívne reformy a vyšetrovanie prinieslo pozitívne výsledky v boji proti obchodovaniu s drogami a ďalších oblastiach závažnej a organizovanej trestnej činnosti. Albánsko preukázalo svoju odhodlanie realizovať reformu súdnictva, a to najmä spoluprácou s Benátskou komisiou, s cieľom zlepšiť nezávislosť, zodpovednosť a profesionalitu justičného systému. Na základe zistení uvedených v tejto správe Komisia potvrdzuje svoje odporúčanie Rade, aby Albánsku udelila status kandidátskej krajiny. Je dôležité, aby systematický reformný prístup Albánska pokračoval, pretože udržateľné výsledky budú mať z hľadiska jeho ďalšej integrácie do EÚ zásadný význam. Niekoľko kľúčových výziev dôležitých pre ďalší pokrok Albánska pri jeho integrácii do EÚ, sa už uvádza v tejto správe. V boji proti korupcii sa v záujme dosiahnutia ďalšieho pokroku pri integrácii do EÚ bude Albánsko musieť zamerať na presadzovanie právnych predpisov týkajúcich sa majetkových priznaní a konfliktu záujmov, zvýšiť počet proaktívnych vyšetrovaní prípadov korupcie a zaviesť ďalšie opatrenia na zvýšenie efektívnosti vyšetrovaní, ďalej pokračovať v začatom úsilí zameranom na dosiahnutie dobrých výsledkov pri vyšetrovaní, stíhaní a konečných odsúdeniach v prípadoch korupcie. V boji proti korupcii bude tiež veľmi dôležitá plánovaná komplexná reforma súdnictva. V boji proti organizovanému zločinu bude Albánsko s cieľom dosiahnutia ďalšieho pokroku pri svojej integrácii do EÚ musieť dosiahnuť lepšie výsledky prostredníctvom väčšej medziagentúrnej spolupráce, vyššej efektívnosti proaktívnych vyšetrovaní a systematického používania finančných vyšetrovaní, ďalej posilnením medzinárodnej a regionálnej spolupráce vrátane spolupráce s Europolom a zvýšením úsilia v boji proti všetkým druhom organizovaného zločinu. V oblasti reformy súdneho systému bude Albánsko s cieľom dosiahnutia ďalšieho pokroku pri svojej integrácii do EÚ musieť dôkladne pokračovať v reforme súdnictva prostredníctvom nepretržitej spolupráce s Benátskou komisiou, prijatia ďalších dôležitých ustanovení najmä na posilnenie nezávislosti a zodpovednosti – v súlade s plánom reformy súdneho systému – ako aj prostredníctvom vhodného vykonávania prijatých opatrení. Okrem toho je dôležité, aby reformný proces sprevádzal obnovený a konsolidovaný politický dialógu medzi vládou a opozíciou. Konštruktívna práca v parlamente založená na kompromisoch je z hľadiska udržateľnosti reforiem nevyhnutná a zriadenie národnej rady pre integráciu do EÚ s účasťou všetkých zainteresovaných strán, je kľúčom ku konsenzu v rámci celej albánskej spoločnosti. Kľúčové výzvy uvedené v tejto správe Komisia podrobnejšie rozpracuje vo svojej správe o pokroku v októbri 2014. [1] Posledný súbor opatrení Komisie spojených s rozširovaním vrátane správy o pokroku Albánska bol uverejnený 16. októbra 2013. [2] Týmto označením nie sú dotknuté pozície týkajúce sa statusu a označenie je v súlade s rezolúciou Bezpečnostnej rady OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.